STIFTELSE AV IDRETTSLAG - FORSLAG TIL SAKLISTE

Ved stiftelse av et idrettslag skal det føres protokoll og det må være en sakliste. Det anbefales at dere følger følgende sakliste på stiftelsesmøte. Protokollen bør følge samme mal som saklisten. Egen mal for dette er utarbeidet.

**ÅPNING:**

Initiativtaker bør orientere litt om bakgrunn for møtet.

Det er en fordel at protokollen inneholder denne orienteringen.

Hvem er til stede: Opplisting av hvem som er til stede. Navn, adresse og fødselsdato skal være med i protokollen.

**Sak 1: Valg av:**

- Ordstyrer/dirigent

- Møtesekretær

- To personer til å underskrive protokollen

*(Ved møteslutt kan det være lurt at alle som var til stede underskriver stiftelsesprotokollen. Tenk historie. Hvis en følger et slikt opplegg trenger en ikke å velge to til å underskrive protokollen på "vegne av alle".)*

**Sak 2: Etablering av nytt idrettslag**

Diskuter om det er riktig å stifte et nytt idrettslag eller om man bør vurdere å gå inn som gruppe i et allerede eksisterende idrettslag*.*

**Sak 3: Navn på idrettslaget**

Vedta navnet på idrettslaget.

Husk NIFs forskrifter for idrettslagsnavn: ([Navn på idrettslag](https://lovdata.no/dokument/NIFF/niffor/2003-12-04-1)). *Kontakt idrettskretsen før møtte om dere er i tvil om navnet.*

**Sak 4: Lov for idrettslaget**

Lovnorm for idrettslag må følges.

Fyll inn det som mangler:

- Navn og stiftelsesdato (i innledningen)

- Dere må vedta kommunetilhørighet (§2 Organisasjon). Kommunenavn og navn på idrettsråd, som er identisk med kommunenavnet må fylles inn. NB! Det er noen kommuner hvor det ikke er opprettet idrettsråd. I Oslo må bydel velges.

- Det må vedtas hvilken måned årsmøte skal avholdes hvert år (§13 Årsmøtet). Årsmøtet må avholdes innen 31. mars.

- Det må vedtas hvor mange styremedlemmer og varamedlemmer man skal ha (§15 Årsmøtets oppgaver)

Minimumskrav er ett styremedlem og ett varamedlem i tillegg til styreleder og nestleder.

**Sak 5: Medlemskontingent**

Medlemskontingentens størrelse skal vedtas. Husk å skille mellom medlemskap og kontingent. Det er kun en type medlemskap (medlem eller ikke medlem), men det kan skilles mellom mange typer kontingenter. Det er et minstekrav på kr 100,- i medlemskontingent pr år

**Sak 6: Valg**

Foreta valg i henhold til loven, som er vedtatt i sak 4 og i henhold til lovnormen for idrettslag.

Det skal velges:

* leder
* nestleder
* minimum 1 styremedlem (se sak 4)
* minimum 1 varamedlem
* 2 revisorer
* valgkomité med leder, 2 medlemmer og 1 varamedlem

Samme person kan ikke velges til flere av de ovennevnte vervene jf. lovnorm § 6 (3).

**Sak 7: Medlemskap**

Her skal man vedta at man skal melde seg inn i Norges idrettsforbund og aktuelle særforbund.

*(Eksempelvis Norges Skiforbund, Norges Kampsportforbund osv.)*

Kan selvfølgelig være aktuelt også med andre saker, men dette er et forslag til minimumsliste. Andre aktuelle saker kan være:

\* Vedta organisasjonsplan for idrettslaget

\* Budsjett

\* Utbygging av idrettsanlegg

\* Draktfarge

\* Logo

Ta gjerne kontakt med idrettskretsen hvis det skulle være noe som er uklart.